פרנק פלג

פרנק פֶּלֶג (פּוֹלַק) (24 בספטמבר 1910 – 20 בדצמבר 1968) היה פסנתרן, מנצח, מלחין ומרצה ישראלי, אשר נודע כנגן הצ'מבלו הראשון בארץ. פלג התמחה בנגינת יצירותיו של באך בצ'מבלו ובמוזיקה של המאה ה-20, ובעיקר זו של ארנולד שנברג בפסנתר. כמו כן, כתב גם כן מוזיקה לתיאטרון ולסרטי קולנוע. פרנק פולק נולד בסתיו 1910 בפראג, אז חלק מהאימפריה האוסטרו-הונגרית (לימים בירת צ'כוסלובקיה). מגיל צעיר הופיע כסולן בקונצרטים בנגינה בפסנתר ובצ'מבלו. הוא למד פסנתר, קומפוזיציה וניצוח באקדמיה הצ'כית למוזיקה, וניצח על תזמורת האופרה בפראג עד עלייתו ארצה, בעקבות יוזמתו של ברוניסלב הוברמן, בשנת 1936. לאחר קום המדינה יזם את הקונצרטים הקאמריים במוזיאון תל אביב לאמנות ושימש כמנהל מדור המוזיקה במשרד החינוך והתרבות עד 1952. בעת מילוי תפקיד זה הפסיק זמנית את הופעותיו ועיסוקו בהוראה. בריאיון עיתונאי נתן ביטוי לבעייתיות של מעמד מורי המוזיקה בישראל ושל רמת המוזיקאים, היוצאים מישראל לחו"ל ומציגים שם את עצמם כ"כוכבים מתל אביב", תואר שלעיתים אין דבר מאחוריו. בין תלמידיו הייתה נעמי שמר. בשנת 1951 התיישב פלג בחיפה, בעקבות הזמנתו של ראש העיר דאז, אבא חושי, והקים את התזמורת הסימפונית חיפה, שעימה הופיע פעמים רבות כסולן. פרנק פלג היה במשך שנים מספר מנצח ומנהל מוזיקלי של תזמורת הטכניון. כמו כן שימש כמנהל המוזיקלי הראשון של תיאטרון חיפה. בשנת 1956 יצא פלג לפולין כנציג הראשון של ישראל. בהגיעו לפולין התבקש במפגיע לנגן "מוזיקה מודרנית", דווקא, לאחר שלבסוף הוסר האיסור על השמעת מוזיקה כזאת מעבר למסך הברזל. במהלך הביקור נפגש פלג עם יהודים רבים, מהם שהצהירו על יהדותם בגלוי ובגאווה ואחרים, שלחשו עליה בסתר. פלג השתתף בתוכנית הרדיו הפופולרית ביותר של קול ישראל, "שלושה בסירה אחת" (1956–1959). בעיקר שיתף פעולה עם דן אלמגור ורביעיית מועדון התיאטרון בכתיבת הלחנים לשירים סטיריים, ובהם "אז מה אם אנחנו מרחובות", "ארבע זה מספר מזל", המערכון המוזיקלי "הזמר העברי" וכן שיר הסיום לרגל הפסקת שידור התוכנית - "שיר הקברנים". פרנק פלג יצא נגד הגישה האומרת, שביצוע יצירות באך מחייב דבקות קפדנית בסגנון המאה ה-17. את גישתו זו העביר ל-15 נגנים מעולים, משתתפי סמינר בינלאומי בסנט מוריץ שבשווייץ, אליו הוזמן באביב 1963. פלג תמך בגישה נבונה יותר לביצוע יצירות באך ומתנגד לגישה הדבקה בכל מחיר בביצוע אותנטי ובנגינה על צ'מבלי קרובים ככל האפשר למקור מתקופת באך, תוך התעלמות מן החידושים שהוכנסו מאז בכלי. פרנק פלג נפטר בחיפה מהתקף לב ונטמן בבית הקברות חוף הכרמל. הוא הותיר אחריו את רעייתו, שתי בנות ונכדים. לאחר פטירתו הוחלט במשרד החינוך להעניק פרס על שמו לפעילות אמנותית רבת שנים ברמה גבוהה. בנוסף, נקרא רחוב על שמו בשכונת דניה שבחיפה. "היה היה פלמ"חניק", "בורמה", "פריז", "גרמניה", "על האי הבודד", שבוצעו על ידי להקת בצל ירוק. "בעלת הבית", בוצע על ידי גדעון זינגר ויעקב בן-סירא. "שיתפוצץ",בוצע על ידי רחל אטאס. דע את המוזיקה, מרחביה: הקיבוץ הארצי השומר הצעיר (ספרית פועלים: נעורים), 1946. (מהדורה ב מורחבת ומתוקנת: ספרית פועלים, 1957; מהדורה ג מורחבת ומתוקנת: עדכן והביא לדפוס אבנר בהט, גבעתיים – רמת גן: מסדה, 1975. כלי הנגינה: אלבום אנציקלופדי מצויר; ציורים: אליס ומרטין פרובסון, תל אביב: סדן, תשכ"ה. שיחות על מוזיקה; נערך והובא לדפוס על ידי מיכל זמורה, תל אביב: המרכז לתרבות ולחינוך – הספרייה למוזיקה, 1974. "מלודראמה, שיעור במוזיקה ומוסר השכל" יהלי וגמן, 'פרנק פלג: פסנתרן, נגן צ'מבלו, מורה, מלחין ומנצח', מוזיקה (מגזין על צלילים ואנשים) 20 (1988), 38–40. מדיה וקבצים בנושא פרנק פלג בוויקישיתוף פרנק פלג, במסד הנתונים הקולנועיים IMDb (באנגלית) פרנק פלג, באתר MusicBrainz (באנגלית) פרנק פלג, באתר Discogs (באנגלית) פרנק פלג, דף שער בספרייה הלאומית פרנק פלג, בארכיון הבימה פרנק פלג, באתר ארכיון הסרטים הישראלי בסינמטק ירושלים רשימת הפרסומים של פרנק פלג, בקטלוג הספרייה הלאומית ביוגרפיה מקיפה ותמונות, באתר הקנטטות של באך (באנגלית) 5 קריירות של פרנק פלג, דבר, 12 בפברואר 1960 המשך א. דינתי, תחייתו השלישית של באך: פרנק פלג מספר על רומנטיקה, שעמום ומוסיקה, מעריב, 24 במאי 1963 "חיפה, סימפוניה של עיר", סרטון משנת 1956 המציג את העיר חיפה, למוזיקה שכתב פלג ובניצוחו "צירות ישראל בוורשה", בסרטון מנגן פרנק פלג (בדקה 7:30) באירוע לציון יום העצמאות הראשון למדינת ישראל אמיר מנדל, פרנק פלג, המוזיקאי העילוי שגילה לנו את באך, באתר הארץ, 15 באפריל 2019 י.נ., אמן הפורש מן הבמה, מעריב, 3 בפברואר 1950 רפאל בשן, פרנק פלג מספר על הופעותיו בפולין, מעריב, 29 ביוני 1956 א. דינתי, "תחייתו השלישית של באך", מעריב, 25 במאי 1963 מת המוסיקאי פרנק פלג, מעריב, 22 בדצמבר 1968 מילות השיר "היה היה פלמ"חניק", באתר שירונט